SL Uradni list Evropske unije C 289/32

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2007/C 289/17)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„SALAME S. ANGELO“

ES št.: IT/PGI/005/0332/17.12.2003

ZOP ( ) ZGO ( X )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Ministero delle Politiche agricole alimentari e forestali Naslov: Via XX Settembre, 20 I-00187 Roma Telefon: (39) 06 481 99 68 Telefaks: (39) 06 42 01 31 26 E-naslov: qpa3@politicheagricole.it

2. Vlagatelj:

Naziv: Consorzio tutela salame S. Angelo Naslov: via S. Francesco di Paola, 10 I-98060 S. Angelo di Brolo (ME) Telefon: (39) 0941 53 41 94 Telefaks: (39) 0941 53 41 94 E-naslov: — Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.2 Proizvodi iz svežega mesa (in drobovine)

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Ime: „Salame S. Angelo“

4.2 Opis: „Salame S. Angelo“ je delikatesni proizvod z enakomerno zmletim nadevom, izdelanim izključno iz prašičjega mesa in napolnjenim v naravno prašičje črevo. Ob dajanju na trg je proizvod „Salame S. Angelo“ različnih velikosti, vendar je zanj v vsakem primeru značilna valjasta oblika in nepravilna zunanja površina ter klasična plast belkaste plesni, ki je značilna za zrele mesne izdelke. Proizvod je mehek in čvrst. Rezina je kompaktna in homogena, maščoba in pusti del sta dobro povezana. Pusti deli so rubinasto rdeče, mast pa bele barve. Proizvod ima nežen in značilen vonj ter dišečo aromo z rahlim okusom po začimbah. Po zorenju znaša vrednost pH med 5,1 in 6,2, vrednost Aw pa med 0,81 in 0,96.

4.3. Geografsko območje: Območje proizvodnje „Salame S. Angelo“ obsega ozemlje občine Sant'Angelo di Brolo.

4.4. Dokazilo o poreklu: Vsaka faza postopka proizvodnje je kontrolirana, tako da se pri vsaki fazi evidentirajo vhodni in izhodni proizvodi. S tem in z vpisom v registre rejcev, klavcev, razrezovalcev in izvajalcev pakiranja, ki so predvideni v ta namen in jih vodi nadzorni organ, ter pravočasno prijavo proizvedenih količin nadzornemu organu se zagotovi sledljivost proizvoda. V ta namen mora biti na oznakah poleg označb, opisanih v točki 4.8, navedena tudi identifikacijska številka proizvoda. Nadzorni organ bo pregledal vse fizične ali pravne osebe, vpisane v zadevne registre, kot to določata specifikacija proizvodnje in ustrezni program nadzora.

4.5. Metoda pridobivanja: Specifikacija določa, da surovine, ki se uporabijo in so dovoljene za proizvodnjo „Salame S. Angelo“, sestavlja sveže prašičje meso izbranih pasem, kot je meso čistopasemskih živali ali meso osnovnih pasem large white, landrace in duroc oziroma živali, pridobljenih s križanjem zgoraj navedenih pasem ter križanjem teh pasem z avtohtonimi populacijami prašičev. Poleg tega morajo imeti prašiči optimalno prehrano, izvirati morajo izključno iz držav članic EU in ob zakolu tehtati najmanj 125 kg. Surovine morajo biti dostavljene v obrat kot polovice trupov (vključno z glavo). Strogo prepovedano je uporabljati ohlajeno in/ali zamrznjeno meso, hlajenje na kontrolirani temperaturi (od 0 °C do +4 °C) pa je dovoljeno največ šest dni po zakolu, vključno z dnevom zakola.

Strogo prepovedano je uporabljati meso svinj ali merjascev ter med postopkom predelave mesa uporabljati slanino.

Deli, ki se morajo uporabiti v sorazmernih količinah in izvirati iz cele polovice prašičjega trupa, so: stegno, ledja, file, pleče in vrat, vsi brez živcev, ter očiščena trebušna slanina. Mešanica mesa in masti, ki sestavlja nadev proizvoda, mora biti razrezana na način „punta di coltello“ (konica noža). Za to fazo se lahko uporabi tudi poseben stroj za rezanje, opremljen z mrežo z 12-milimetrskimi luknjami. V mešanici tako razrezanega mesa, kateri so dodani zgolj morska sol, grobo mleti črni poper in kalijev nitrat, razmerje med mesom in maščobo ne sme presegati 100: 20 ali 20 % maščobe. Strogo prepovedano je uporabljati slanino. Izključno prašičje črevo je na notranji strani spodnjega dela zavezano z vrvico. Črevo se nato obrne navznoter, napolni, zaveže in zapečati. Sušenje in zorenje proizvoda morata potekati v dovolj zračnih in ločenih prostorih z uporabo klimatskih značilnosti glede na lego in položaj proizvodnih prostorov ter v sušilnicah in zorilnicah, ki z izkoriščanjem naravnih klimatskih pogojev in tehnološko opremo zagotavljajo vsesavanje, uravnavanje, obnavljanje in enakomerno razprševanje zunanjega zraka po celotnem proizvodu.

Po obdobju zorenja nadzorni organ preveri, ali ima proizvod lastnosti, opisane v členu 2. Če so izpolnjena vsa merila glede skladnosti, proizvod dobi oznako, opisano v členu 8 specifikacije, kot to določa načrt pregleda.

Postopki proizvodnje in zorenja morajo potekati na območju proizvodnje.

4.6. Povezava: Priznanje zaščitene geografske označbe „Salame S. Angelo“ upravičuje sloves proizvoda, sloves, ki so ga mesarji in proizvod „Salame S. Angelo“ pridobili zaradi posebnih organoleptičnih lastnosti, ki izhajajo iz kulture, katere korenine segajo v daljno preteklost, prežeto s tradicijami.

Prepoznavnost in sloves, pridobljena v številnih letih, kažeta na izredno priljubljenost tega proizvoda in na zakoreninjenost zasnove, ki ta proizvod enači z geografsko označbo „Salame S. Angelo“, zaradi česar so mnogi poskušali ta proizvod posnemati in zlorabljati njegovo ime.

Poleg tega so računi o prodaji „Salame S. Angelo“, izdani 10. januarja 1982, dokaz o slovesu tega proizvoda in njegovega trženja. Diplomska naloga z naslovom „Salame S. Angelo: Prodotto di Nicchia“ („Salame S. Angelo: proizvod tržne niše“) kaže, da na proizvodnem območju, navedenem v specifikaciji, že mnoga leta obstaja proizvodna veriga, ki je znana in slavna zaradi kakovostnih in organoleptičnih lastnostih proizvoda, pa tudi zaradi znanja in izkušenj prebivalcev, ki so tehnike izdelave „Salame S. Angelo“ prenašali iz roda v rod. Tudi obstoj te diplomske naloge je jamstvo o slovesu proizvoda, saj diplomske naloge o določenem živilu ne bi mogli nikoli predlagati ali celo odobriti brez trdnih dokazov o slovesu in tradiciji proizvoda na območju.

Kakovostne in organoleptične lastnosti iz točke 4.2. so odvisne od osnovne faze zorenja. Na to ugodno vplivata mikroklima in posebna oblika doline Sant'Angelo di Brolo, ki se zelo razlikuje od sosednjih dolin.

Profil pobočij regije namreč dolino ščiti pred neposrednim vstopom zračnih tokov z morja in hladnih tokov z gora ter s tem ustvarja odlične zračne tokove, temperaturo in vlažnost. Ti vzpostavljajo mikroklimo, ki odlikuje regijo in se lahko primerja z veliko zorilnico z razmerami, ki jih ni mogoče ustvariti drugod.

4.7. Nadzorni organ: Nadzorni organ izpolnjuje pogoje, določene v standardu EN 45011.

4.8. Označevanje: Za ustrezno zaščito označbe je treba sprejeti razločevalna identifikacijska merila, ki jih je mogoče brez težav prepoznati. Ko se proizvod napolni v črevo in se zaveže, ga je treba opremiti z žigom, ki zagotavlja dokaz o poreklu.

Na proizvodu, danem v promet, mora biti označba „Salame S. Angelo“, napisana z razločnimi in neizbrisljivimi črkami, ki se jasno razlikuje od vseh drugih napisov na oznaki, tej pa mora slediti napis „Indicazione Geografica Protetta“ in/ali kratica IGP. Za proizvod, ki je namenjen za tuje trge, je lahko navedba zaščitene geografske označbe napisana v jezikovni različici države, v kateri se bo proizvod tržil.

Te navedbe so neločljivo povezane z logotipom zaščitene geografske označbe.

Dodajanje kakršnih koli napisov, ki niso izrecno predvideni, je prepovedano.

Poleg navedenih napisov in logotipa označbe mora biti na oznaki navedena tudi identifikacijska številka proizvoda.

Po pritrditvi oznake se lahko proizvod „Salame S. Angelo“ trži: brez embalaže, pakiran vakuumsko ali v prilagojeni atmosferi, cel, razkosan ali narezan na rezine.

(1) UL L 93, 31.3.2006, str. 12.